Żagħżugħ ta' 21 sena se jħallas €1,700 f'danni wara li wieġeb ħati li għamel ħsara volontarja lil tliet karozzi. Ir-raġel, li huwa ċittadin Franċiż, huwa residenti f'Ta' Xbiex. Huwa deher quddiem il-Maġistrat tal-għassa Monica Vella it-Tlieta waranofsinhar u kien assistit mill-avukat tal-għajnuna legali Martin Fenech. Ir-raġel wieġeb ħati għall-akkużi miġjub kontrih. Fil-Qorti rriżulta li r-raġel kien għamel ħsara fuq tliet karozzi pparkjati fi Triq Enrico Mizzi f'Ta' Xbiex. Il-każ seħħ nhar it-Tnejn filgħodu. L-avukat tiegħu informa lill-Qorti li r-raġel kien lest li jammetti l-akkużi jekk jingħata permess iħallas id-danni fuq numru ta' ġranet. Dan minħabba li l-limitu fuq ġbid ta' flus mill-ATMs huwa ta' €500. L-Ispettur Jonathan Ransley qal li l-prosekuzzjoni ma kellha l-ebda oġġezzjoni sakemm l-akkużat iħallas l-ammont dovut. Id-difiża ressqet talba għall-ħelsien mill-arrest li ntlaqgħet mill-Qorti fuq garanzija personali ta' €5,000. Il-Qorti se tagħti s-sentenza tagħha nhar il-Ġimgħa filgħodu. .td_uid_3_611bd2fa353a2_rand.td-a-rec-img{text-align:left}.td_uid_3_611bd2fa353a2_rand.td-a-rec-img img{margin:0 auto 0 0}